Σε κάθειρξη 9 ετών καταδικάστηκε από το Μικτό Ορκωτό Δικαστήριο Αθηνών ο υπαίτιος του τροχαίου με εγκατάλειψη, που στοίχισε τη ζωή του 15χρονου Σόλωνα Καρυδάκη τον Δεκέμβριο του 2009 στην Κηφισίας.

Πρόκειται για μια σημαντική απόφαση που επιτέλους δεν αφήνει ατιμώρητη την επικίνδυνη, ακόμα και εγκληματική συμπεριφορά ορισμένων οδηγών. Η δίκη ολοκληρώθηκε χθες, 6,5 χρόνια μετά το συμβάν και έπειτα από πολλές αναβολές και πλέον η υπόθεση αναμένεται να συνεχιστεί στο Εφετείο.

Ο 38χρονος Λ.Λ. κηρύχθηκε ένοχος με ψήφους 5-2 για διατάραξη συγκοινωνιών με ενδεχόμενο δόλο, ανθρωποκτονία από αμέλεια και εγκατάλειψη θύματος τροχαίου κατά παράβαση του άρθρου 43 του ΚΟΚ.

Μάλιστα, δεν του αναγνωρίστηκαν τα ελαφρυντικά του πρότερου έντιμου βίου και της έμπρακτης μετάνοιας, όπως ζήτησε ο συνήγορός του.

Κατά τον εισαγγελέα, δεν τεκμηριώθηκε η κοινωνική-φιλανθρωπική δράση του κατηγορουμένου πριν από το συμβάν του 2009. Η έφεση που άσκησε ο οδηγός έχει ανασταλτικό χαρακτήρα και έτσι αφέθηκε ελεύθερος με την καταβολή εγγύησης 5.000 ευρώ.

Ικανοποίηση

Παρόντα σε όλη τη διάρκεια της δίκης ήταν τα μέλη του συλλόγου SOS Τροχαία Εγκλήματα που εξέφρασαν την ικανοποίησή τους για την απόφαση, καθώς ανάλογες περιπτώσεις στο παρελθόν είχαν τιμωρηθεί με ποινές-χάδι.

«Για μένα πρακτικά η απόφαση δεν σημαίνει τίποτε. Το παιδί δεν έρχεται πίσω. Το τελευταίο πράγμα που πρέπει είναι να δούμε αυτή τη διαδικασία σαν έναν ρεβανσισμό. Η προσπάθειά μας είναι να μπορέσουμε, όπως κάναμε και τη γέφυρα (σ.σ. στην Κηφισίας), να προστατέψουμε τα υπόλοιπα παιδιά από τέτοιες εγκληματικές συμπεριφορές.

»Να μάθουμε ως Ελληνες να σεβόμαστε τον άλλο. Η προσπάθεια αυτή και η ποινή που επεβλήθη έχει παραδειγματικό χαρακτήρα, ότι εμμέσως προστατεύει από αυτή την ατιμωρησία η οποία καταδυναστεύει τα τροχαία, τα οποία στο σύνολό τους πηγαίνουν σαν φόνοι από αμέλεια και οι ποινές δεν έχουν καμία απολύτως επίπτωση στους δράστες.

»Φεύγουν από το δικαστήριο χωρίς να έχουν καταλάβει τι έχουν κάνει. Η μόνη πραγματικά επίπτωση είναι η προσαύξηση των ασφαλίστρων. Κάναμε ένα βήμα μπροστά, το δικαστήριο με αυτόν τον τρόπο δείχνει την πρόθεση της πολιτείας να προστατεύσει τα υπόλοιπα παιδιά που θα επιχειρήσουν να διασχίσουν έναν δρόμο από εγκληματικές συμπεριφορές όπως αυτή που είδαμε», λέει στην «Εφ.Συν.» ο Φαίδων Καρυδάκης, πατέρας του αδικοχαμένου Σόλωνα και αντιπρόεδρος του συλλόγου SOSTE.